“Moro winu me tykapymy wonatopo ꞌne ro awu wa.
Moꞌko yjumy,
moꞌko maina aporemy moꞌko man.
Paꞌporo epetapyn yporiry yꞌkotojan.
Paꞌporo apetatoto yporiry korokanon,
epetatoꞌme ꞌne kaꞌtu rapa.
Amyjaron tykoroka terapa mandon moro oꞌwaine ywykatoꞌkonymbo auranano ꞌwa.
Yta aitoko,
otaine ywairy wara.
Moro porinano aseke tapetary upijan,
moro winu me tykapymy wonatopo epy poko eꞌiꞌpa taꞌta.
Moro wara amyjaron enapa ajepetarykon mupitaꞌton,
yta eꞌiꞌpa ajaꞌtaine.
Moro winu me tykapymy wonatopo awu wa.
Morokon porinano amyjaron mandon.
Moꞌko yta aitoto,
moꞌko ita wa inoro pyime kynepetanon.
Ypyndo irombo oꞌto pairo awairykon mupijaton.
Moꞌko yta eꞌiꞌpa aitoto emataꞌton,
moro wonatopo poriꞌpo emary wara.
Irombo kynajutanon.
Moropangonymbo aꞌnanoꞌsaton.
Waꞌto taka kynematon.
Irombo kynikoroꞌsan.
Yta ajaꞌtaine,
otaine enapa morokon yjauranymbo aꞌta,
paꞌporo anisanorykon poko aturupotoko.
Irombo mapyitaꞌton.
Moro pyime ajepetarykon,
moro ynemeparykon me awairykon enapa moꞌko yjumy kuranory enepojan.
“Moꞌko yjumy ꞌwa ypynary wara enapa awu kypynaton.
Moro ypyny ta ro aitoko.
Morokon ywykatoꞌkonymbo apyiry jako oꞌwaine,
moro ypyny ta roten maitaꞌton.
Iwara enapa moꞌko yjumy wykatoꞌkonymbo sapyija.
Iwara ro moro ipyny ta roten wa.
“Moro wara wykaje oꞌwaine,
otaine moro yjewaꞌpory waitoꞌme,
atamonopyꞌpa moro ajewaꞌporykon waitoꞌme.
“Ero wara wykaje oꞌwaine:
Aseꞌwa aipynatoko,
moro yꞌwa apynaꞌsan wara enapa.
Moro aꞌsakanano upuꞌpo me romoꞌno koꞌpono aipynano waty man.
Yjaꞌsakarykon me mandon,
morokon ywykatoꞌkon kapyry jako oꞌwaine.
Pyitonano me noro rapa ajejatoꞌpaine wa.
Moꞌko pyitonano irombo moꞌko tyjopotory nikapyry oty anukutyꞌpa man.
Amyjaron te,
yjaꞌsakarykon me ꞌne ro mandon.
Paꞌporo moꞌko yjumy wyino ynetaꞌsan otykon irombo sukuꞌpoi oꞌwaine.
Oꞌwaine kapyn tapyije wa.
Yꞌwa te tapyije mandon.
Yꞌwa ro tapojoma mandon apeta awytotoꞌkoꞌme,
morokon ajeperykon waitoꞌme roten enapa.
Irombo paꞌporo yjety ta tyꞌwa awoturupotoꞌkon ytan moꞌko jumynano oꞌwaine.
Ero wara wykaje oꞌwaine:
Aseꞌwa aipynatoko.”